‘ปู’ห่วงประกันรากหญ้า
สั่งคปภ.คุมราคาให้สมเหตุผุดสินค้าใหม่วันไม่ถึงบาท
2 ก.ย. 2554

สั่งคปภ.คุมราคาให้สมเหตุผุดสินค้าใหม่วันไม่ถึงบาท
เลขาฯ คปภ. เผยนายกฯ ฝากดูแลประกันภัยสำหรับรากหญ้า เตรียมเปิดตัวแบบประกันภัยธรรมชาติสำหรับลูกค้ารายย่อยเบี้ย 300 บาท คุ้มครอง 5 หมื่นบาท1 แสนบาท
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า น.ส.ยิ่งลักษณ์ ชินวัตร นายกรัฐมนตรี เป็นประธานมอบรางวัลประกันภัยดีเด่นครบวงจรแก่ผู้ประกอบการอุตสาหกรรมประกันภัย 10 ประเภท 62 รางวัล ซึ่งนายกรัฐมนตรีได้ฝากให้ดูแลเรื่องประกันภัยไมโครอินชัวรันส์ หรือประกันสำหรับรากหญ้าเป็นกรณีพิเศษ ให้ราคาเบี้ยประกันภัยมีความสมเหตุสมผล
นายวิชัย สันติมหกุลเลิศ ประธานคณะกรรมการประกันภัยทรัพย์สิน สมาคมประกันวินาศภัย กล่าวว่า วันที่ 2 ก.ย.นี้ จะเปิดตัวกรมธรรม์ไมโครอินชัวรันส์ชื่อ กรมธรรม์อัคคีภัยที่อยู่อาศัย (รวมภัยธรรมชาติ ก่อการร้าย และภัยจลาจล) ราคาเบี้ยประกันภัยรวมภาษีอากร 300 บาท คุ้มครอง 5 หมื่นบาท แต่ถ้าทรัพย์สินเสียหาย 100% คุ้มครอง 1 แสนบาท หลังจากเตรียมการมาเป็นเวลากว่า 1 ปี
ทั้งนี้ ภัยธรรมชาติที่จะให้ความคุ้มครอง ประกอบด้วย น้ำท่วม พายุ ลูกเห็บ แผ่นดินไหว ภัยก่อการร้าย รวมจลาจลทั้งที่เกี่ยวกับการเมืองและไม่เกี่ยวกับการเมือง ซึ่งภัยธรรมชาติมีความรุนแรงขึ้นอย่างต่อเนื่อง ไม่ได้เกิดเฉพาะประเทศไทยเท่านั้น แต่เกิดขึ้นทั่วโลก
“เช่นเหตุการณ์จลาจลที่ลอนดอน ประเทศอังกฤษ ซึ่งไม่เกี่ยวกับการเมือง หากเกิดขึ้นที่บ้านเรา และทำให้บ้านอยู่อาศัยเสียหาย กรมธรรม์นี้ก็จะให้ความคุ้มครอง” นายวิชัย กล่าว
นายวิชัย กล่าวว่า ประชาชนที่จะซื้อกรมธรรม์อัคคีภัยที่อยู่อาศัย (รวมภัยธรรมชาติ ก่อการร้าย และภัยจลาจล) ได้ จะต้องซื้อประกันอัคคีภัยก่อน โดยสามารถซื้อได้กับบริษัทประกันภัย
นายพนัส ธีรวณิชย์กุล กรรมการผู้อำนวยการใหญ่ บริษัท กรุงเทพประกันภัย กล่าวว่า ลูกค้าของบริษัทไม่ได้รับความเสียหายมากนักจากภัยน้ำท่วมในช่วงที่ผ่านมา ซึ่งเริ่มตั้งแต่ต้นปีที่ทางภาคใต้และไล่มาถึงภาคกลาง ขณะนี้กำลังเกิดน้ำท่วมที่ทางภาคเหนือ ส่วนช่วงที่เหลือยังไม่สามารถคาดเดาได้ถึงความเสียหาย แต่ปีนี้แนวโน้มน้ำท่วมหนักจะมากกว่าทุกปี
อย่างไรก็ตาม บริษัทมีมาตรการเข้าไปดูแลลูกค้าด้วยการจัดสัมมนาเตือนภัยเรื่องน้ำท่วม ให้ความรู้ด้านการป้องกันแก้ไข ซึ่งได้จัดไปแล้วทางภาคใต้ที่หาดใหญ่เมื่อเดือน มิ.ย.ที่ผ่านมา และในเดือน ก.ย.นี้จะจัดให้กับลูกค้าทางภาคเหนือที่ จ.เชียงใหม่